
			Presentació

			Aquest llibre és la història d’un desig col·lectiu, així com el fruit d’una gran amistat a tres bandes. L’estiu del 2023, durant una taula rodona de l’Escola de Transformació Vital, els autors d’aquestes pàgines vam debatre sobre grans temes de desenvolupament personal. Vam oferir les nostres visions complementàries i les nostres claus sobre tot allò que configura l’art de viure.

			Tant en les intervencions del públic —quatre-centes persones meravelloses omplien la sala— com a través del feedback que vam rebre després per altres mitjans, el comentari més repetit va ser: «Tant de bo ho hagués sabut abans».

			Aquesta frase se’ns va quedar ressonant al cap i al cor. Per això, quan tots tres ens vam reunir per crear un pòdcast setmanal on debatre els temes que ens apassionen, vam pensar que aquesta frase sintetitzava de meravella el to del que volíem transmetre en les converses que estàvem a punt d’iniciar. I per això el vam anomenar Ojalá lo hubiera sabido antes. 

			Des del primer moment, vam sentir l’escalf de milers d’amics i amigues que s’hi subscrivien cada dia, compartien els episodis i ens els comentaven. També ens van començar a aturar pel carrer amb motiu del pòdcast. «Us segueixo a l’Ojalá», ens diuen sovint amb un somriure als llavis. I a nosaltres se’ns eixampla el cor i ens sentim agraïts de rebre tant d’afecte.

			Creiem que un dels secrets d’aquest espai, a més de la profunda amistat que ens uneix, és que cadascú fa les seves aportacions amb un estil diferent. 

			L’Antoni és el terapeuta i professor; de mirada precisa com un bisturí, dissecciona cada qüestió i la converteix en claus pràctiques i aplicables a la vida quotidiana. El seu sentit de l’humor, a més, aporta lleugeresa i bon rotllo a qüestions que, expressades d’una altra manera, podrien ser dures.

			L’Àlex és el filòsof del grup i té una capacitat innata per fluir i improvisar continguts d’alt valor sobre qualsevol tema que surti a la palestra. Els seus companys comenten que «parla com un llibre», en el sentit que les seves paraules, fruit d’una espontaneïtat sàvia, sempre semblen sorgir d’un discurs llargament meditat.

			En Francesc és l’storyteller (el que explica històries) i el descobridor de llibres i reflexions perfectes per a cada assumpte. També proposa alguns dels temes i perfila els títols. Així doncs, si fa no fa, exerceix d’editor de l’oceà d’idees que van sorgint setmana rere setmana.

			Aviat arribarem als dos-cents programes i, si la salut ens acompanya, esperem seguir fent-ne molts més. Mentrestant, en aquestes pàgines hem aplegat els temes que més han interessat o que han estat percebuts com a més útils. Els hem donat forma de llibre, comentant-ne les claus més importants i afegint-hi molts extres que esperem que el converteixin en una lectura amena i pràctica per millorar la teva vida.

			Ens sentim molt afortunats de poder-t’hi acompanyar i de tenir l’oportunitat de tractar aquestes qüestions amb el deteniment i la delicadesa que mereixen. Gràcies per tanta amistat, estima i motivació.

			Rep una abraçada de tots tres,

			Antoni, Àlex i Francesc

			L’alquímia de la bona sort

		

	
		
			Quan la teva mentalitat es converteix en el teu destí

			Aquest és un tema que toquem sovint al programa, ja que és molt humà preguntar-se per què a algunes persones els van tan bé les coses, mentre que altres semblen tenir mala sort o, aparentment, se’ls presenten menys oportunitats.

			El destí existeix o el teixim nosaltres amb la nostra manera de pensar, parlar i actuar? Fins a quin punt podem incidir en la nostra fortuna? En aquest capítol ens ocuparem de tot això.

			Començarem assumint que la sort i la bona sort no són el mateix; de fet, són dues coses radicalment diferents.

			La sort és un visitant capritxós. És atzarosa, impredictible i efímera per definició. Arriba sense avisar, marxa sense acomiadar-se i no depèn de tu. És un bitllet de loteria premiat, una trobada fortuïta, una herència inesperada. La sort és una benedicció o una maledicció de l’atzar i, com a tal, no tenim la potestat de convocar-la ni de retenir-la. William Shakespeare ho va expressar amb un aforisme d’una lucidesa extraordinària: «L’atzar reparteix les cartes, però nosaltres les juguem».

			Aquesta és la clau de tot: perquè, si bé no escollim les cartes que rebem —és a dir, no triem on naixem, en quina família o com seran el context i la cultura en què creixem—, sí que podem decidir com juguem les experiències de la nostra vida. I aquesta tria, aquesta manera de jugar les nostres cartes, és precisament el que pot generar bona sort.

			Què és la bona sort?

			Per definició, la bona sort no depèn de l’atzar. La pots crear (sí, es crea) i és el resultat d’un treball (paraula importantíssima) interior que es manifesta en accions exteriors.

			Això és el que passa quan els valors que abraces es transformen en virtuts a través de la pràctica constant. Amb el temps, aquestes virtuts es converteixen en hàbits, i aquests hàbits acaben sent la teva manera natural d’estar al món. Per tant, la bona sort consisteix en virtuts en acció que es transformen en hàbits. Així de simple.

			Un valor és una cosa que consideres important; per exemple, l’honestedat, la generositat, la perseverança, la humilitat, la paciència… Però un valor que no es practica només és un horitzó, una utopia, una idea bonica, una declaració buida. Quan treballes aquest valor, si l’exercites cada dia, aconsegueixes integrar-lo. L’integres dins teu, en el teu ésser, en la teva manera de fer, de pensar, de comportar-te; l’integres en les teves actituds, en els teus hàbits, en tot. Aleshores, es converteix en virtut. I quan aquesta virtut es repeteix fins a tornar-se automàtica, natural, es converteix en un hàbit.

			Recordem la metàfora del trèvol de quatre fulles. Al llibre La bona sort, d’Àlex Rovira i Fernando Trías de Bes, la utilitzem de manera reveladora. Molta gent, quan surt al camp, busca trèvols de quatre fulles. Quan els troba, els guarda en un llibre i els asseca perquè són un símbol de bona sort nascut de llegendes irlandeses i que ha esdevingut universal. Però és una bona sort per atzar.

			Què fan la majoria de les persones? Caminen esperant trobar-ne un per casualitat. Això és esperar la sort. Però, utilitzant la diferenciació entre sort i bona sort de la nostra explicació anterior, què faria algú que entén la bona sort?

			Estudiaria quin tipus de terra necessiten els trèvols de quatre fulles, quina humitat, quina llum, quins nutrients…, i prepararia el terreny amb compte: sembraria, regaria, protegiria i, aleshores, quan les condicions fossin adequades, els trèvols de quatre fulles naixerien, però no un, sinó un munt, centenars, milers; no per atzar, sinó per preparació. Perquè l’atzar reparteix les cartes, però ets tu qui les jugues. I això és exactament el que significa crear bona sort: preparar circumstàncies perquè el que és aparentment impossible es torni possible. I, una vegada sigui possible, fer-ho cada cop més probable.

			Llavors, quins són els pilars de la bona sort? Com es cultiva aquest terreny interior que genera resultats exteriors? Hi ha una sèrie de claus sobre les quals val la pena pensar.

			Les cinc claus de la bona sort

			La primera és la responsabilitat. No la responsabilitat com a càrrega, sinó com a poder. Si disseccionem la paraula, arribarem a la «respons-habilitat»: l’habilitat de respondre. Qui assumeix la responsabilitat de la vida deixa de ser víctima de les circumstàncies i es converteix en protagonista de la seva història. Quantes vegades hem culpat el destí, els altres, la mala sort, quan en realitat teníem més poder del que volíem reconèixer?

			La segona és la preparació. Louis Pasteur deia que «l’atzar afavoreix la ment preparada», i és una gran veritat. Les oportunitats passen constantment davant nostre, però només qui les veu, qui està preparat per identificar-les, les pot reconèixer. La preparació no és només tècnica o professional, també és emocional, mental i espiritual; és estar llest per percebre i rebre el que la vida t’està oferint a crits. El que per a uns són deixalles, per a altres és oportunitat de reciclatge, monetització i neteja del planeta.

			La tercera és la perseverança. No una perseverança cega i obcecada, sinó intel·ligent, lúcida, conscient. És la capacitat de mantenir-se en el camí quan tot sembla indicar que hauries d’abandonar. També la saviesa de saber quan cal canviar d’estratègia sense canviar d’horitzó ni de destinació.

			La quarta, a parer nostre, és la generositat. I això ha sorprès molta gent quan ho hem compartit. Ens diuen: «Què té a veure la generositat amb la bona sort?». Tot, perquè la bona sort no és un joc de suma zero. Quan tu crees condicions favorables per als altres, estàs creant un ecosistema on la bona sort floreix per a tothom, també per a tu. Per això, una regla de la bona sort diu que crear circumstàncies per afavorir-la no consisteix a buscar el benefici propi, sinó a crear circumstàncies en què tothom hi guanyi. La persona que només pensa en benefici seu potser guanyarà batalles, però rarament guanyarà la guerra per una vida plena.

			I la cinquena és l’obertura. Cal destacar el valor d’estar oberts a l’inesperat, a allò que no havíem planificat. De vegades la bona sort no arriba pel camí que esperaves, sinó per una porta lateral que ni tan sols havies percebut. La rigidesa és enemiga de la bona sort, i la flexibilitat, la seva aliada.

			Una pregunta fonamental

			Volem aclarir un punt molt important: la bona sort no és un pensament positiu superficial. No consisteix a creure que n’hi ha prou amb visualitzar alguna cosa perquè passi. No és negar la realitat ni ignorar les dificultats. La bona sort és profundament realista i adulta. No és una fantasia infantil, perquè reconeix que hi ha coses que no podràs controlar, però s’enfoca amb tota l’energia en aquelles sobre les quals sí que pots influir (perquè la bona sort és molt estoica).

			Tampoc no és garantia d’èxit en el sentit convencional: ho podem fer tot bé i, tanmateix, afrontar resultats adversos. Però aquí ve la paradoxa més bonica: qui cultiva la bona sort també desenvolupa la capacitat de transformar els errors i fracassos aparents en aprenentatges; els obstacles, en oportunitats; les crisis, en catalitzadors de creixement.

			No hi ha res a la vida de què no puguem aprendre, per molt que ens faci mal o ens fastiguegi. Si assumim que, sigui com sigui, algun dia morirem o transcendirem (caldria veure si existeix això que anomenem mort), no hi ha cap circumstància de la qual no en puguem extreure aprenentatges valuosos. I com més difícils són les circumstàncies, més valuosos són els aprenentatges, ja que t’humanitzen més, t’aporten més humilitat i et fan connectar més amb la realitat, amb el que és essencial, amb la pell.

			En última instància, la bona sort és una manera de relacionar-te amb la vida.

			La pregunta clau aquí és: quines llavors estàs plantant avui per a la collita de demà? Perquè cada pensament és una llavor, de la mateixa manera que cada paraula i cada acció. I la terra no menteix. La terra torna multiplicat el que hi sembres si la cuides bé i la respectes. Si sembres queixes, colliràs amargor; si sembres excuses, colliràs estancament i frustració. Però si sembres responsabilitat, preparació, perseverança, generositat i obertura colliràs bona sort.

			Al final, la vida no et preguntarà quines cartes et van tocar, sinó què en vas fer. I la resposta a aquesta pregunta no la donaràs amb paraules, sinó amb la prova d’una existència viscuda amb intenció, amb propòsit i, sobretot, amb virtuts convertides en acció.

			Per tant, la bona sort no és una destinació a la qual arribes, sinó un camí que tries transitar cada dia. No és el que et passa, sinó el que tu crees. No depèn de les estrelles, depèn de tu. I la bona notícia, diria que potser la millor de totes, és que mai no és tard per començar a conrear la terra. El moment és ara; tens les eines a les mans, i la terra espera les teves llavors.

			Tornem a la pregunta fonamental: què plantaràs avui?

			Un esforç afortunat

			Al primer llibre d’Antoni Bolinches, El canvi psicològic, ja trobem la reflexió següent sobre la fortuna: «Sent rigorosos i per la llei de probabilitats, és més fàcil que ens toqui la mala sort que la bona. Per tant, si esteu més o menys bé de salut, si no heu patit desgràcies importants, si teniu feina i alguna il·lusió, enhorabona! Heu tingut bona sort. Heu tingut la immensa fortuna que no us toqui la mala sort».

			Doncs precisament d’aquesta manera d’entendre la sort és del que parlarem en aquest apartat. I aquí hi podem introduir dos matisos. Com estem veient al llarg d’aquest capítol, hi ha una sort que es busca a través de l’atzar. Per exemple, jugant a la loteria. En aquest cas, la persona té poc protagonisme respecte al resultat. Si és la loteria, té una possibilitat d’entre cent mil que li toqui el primer premi. És a dir, el marge d’acció personal és mínim.

			Nosaltres confiem més en l’altra sort, la que funciona no a través de l’atzar, sinó de l’esforç, de la intel·ligència i d’una actitud superadora. Des d’un punt de vista psicològic, la bona sort seria la conseqüència d’una acceptació adequada de la realitat, d’una valoració correcta de les nostres capacitats i d’una bona anàlisi de la situació en què hem d’intervenir. 

			Ikigai, d’Héctor García i Francesc Miralles —aquest últim, el tercer membre del trio d’autors d’aquest llibre—, ens diu que és una sort tenir un projecte vital realitzador. Però també podem invertir la reflexió i dir que un projecte vital realitzador és, en si mateix, una gran sort.

			Aquí entraríem en una d’aquelles reflexions metafísiques que no tenen solució: què va ser primer, l’ou o la gallina? Si la gallina surt de l’ou, primer és l’ou; però si l’ou surt de la gallina, primer és la gallina. Hi ha fins i tot propostes imaginatives, com la que obre el divertidíssim assaig La teoría de todo lo demás, de Dan Schreiber: «I si una gallina és la manera que té un ou de fer més ous?».

			Sigui com sigui, el que ens preocupa a nosaltres és què podem fer amb una gallina i què podem fer amb un ou. És a dir, la intel·ligència al servei d’una realitat per gestionar-la de manera que ens permeti sentir-nos realitzats i orientar-nos cap a allò que ens agradaria aconseguir a la vida.

			I el que ens agradaria aconseguir canvia segons l’etapa vital.

			De joves tendim a buscar l’èxit i la realització. Si els aconseguim, de grans buscarem mantenir la salut i la capacitat mental per continuar treballant al servei de la comunitat, en projectes feliços com aquest.

			La nostra bona sort actual és seguir actius i formar part d’aquest col·lectiu de tres escriptors que en aquest moment tens a les mans; metafòricament, és clar, perquè nosaltres ja som massa feixucs —pel pes de l’edat i dels quilos—, però ens fem lleugers convertits en fulls de paper imprès per oferir-te la millor part de nosaltres.

			Des d’aquesta perspectiva, la bona sort és ser el principal impulsor de la teva fortuna. Això no vol dir que, de tant en tant, no puguis jugar a la loteria, però la millor inversió continua sent l’esforç al servei d’un objectiu assequible.

			La bona sort és, doncs, estar dotats d’una intel·ligència que ens permeti convertir-nos en creadors de la nostra pròpia felicitat.

			Això és el que et desitgem, estimada lectora o lector.

			El mite de la «sort cega»

			Molta gent viu limitada per una creença profundament arrelada: la sort és una força misteriosa i incontrolable que ens afavoreix o ens castiga segons els capricis del destí. Aquesta visió fatalista ens manté en un estat de passivitat resignada, esperant que la fortuna truqui a la porta com un visitant inesperat.

			Els autors d’aquest llibre us convidem a fer un canvi revolucionari de mentalitat: la bona sort no és un regal que cau del cel, o que toca a uns quants a la loteria, sinó una habilitat que podem cultivar i desenvolupar com qualsevol altra competència humana.

			Aquesta realitat es constata en dècades d’experiència clínica com la d’Antoni Bolinches, que amb quaranta-cinc anys d’exercici professional en psicologia ha identificat patrons clars que distingeixen els «afortunats» dels que es consideren «víctimes de la mala sort».

			Francesc Miralles, des de la perspectiva d’escriptor i observador de la condició humana, aporta la saviesa pràctica de qui ha navegat per les aigües turbulentes del fracàs editorial fins a assolir l’èxit internacional a gran escala.

			Àlex Rovira, per la seva banda, com a formador de milers de persones, consultor i mentor, ha desenvolupat metodologies precises per cultivar la mentalitat de la bona sort i transformar la vida.

			La bona sort autoprovocada

			No parlem d’un concepte místic ni esotèric, sinó d’un procés psicològic que emergeix quan establim una relació intel·ligent entre les nostres aspiracions més profundes i les nostres possibilitats reals. Aquesta alquímia personal necessita alguna cosa més que optimisme ingenu o pensament positiu superficial.

			Imaginem-nos per un moment un arquer expert. La seva precisió no sorgeix de la casualitat, sinó d’anys d’entrenament que li han afinat la percepció, li han coordinat els moviments i li han potenciat la capacitat de concentració. De manera similar, qui vol crear circumstàncies favorables per a la bona sort entrena la ment per percebre oportunitats on altres només veuen obstacles, per ser persistents quan altres abandonen, per extreure aprenentatges valuosos de cada experiència, especialment de les que semblen fracassos.

			La clau rau en la percepció selectiva.

			Qui entrena la seva mentalitat de bona sort té una capacitat superior per detectar patrons, connexions i possibilitats que són invisibles per als qui no han desenvolupat aquesta habilitat. És com si portés unes ulleres especials que li permeten veure un espectre més ampli de la realitat, incloses les oportunitats subtils que altres passen per alt.

			Profecies autocomplertes

			Un dels descobriments més fascinants de la psicologia moderna és el que anomenem profecies autocomplertes, que juguen un paper essencial en la creació de la bona sort.

			Sèneca, el gran filòsof estoic, ja intuïa aquesta veritat quan afirmava que «la bona sort és el lloc on conflueixen preparació i oportunitat». Tot i això, la ciència actual ha revelat que aquesta confluència no és atzarosa, sinó que pot ser orquestrada conscientment.

			El pessimisme crònic actua com un sabotejador invisible de les nostres possibilitats.

			Qui constantment fa lectures negatives de la seva realitat genera, sense adonar-se’n, actituds, comportaments i hàbits que tendeixen a repel·lir les oportunitats i la col·laboració d’altres persones. El seu llenguatge corporal, el to de veu, les decisions inconscients, el tracte cap als altres, però especialment cap a si mateix, tot contribueix a materialitzar exactament el que tem.

			Dos exemples comuns serien el de la persona que va a una entrevista de feina convençuda que no serà seleccionada, o el de qui es presenta a una cita romàntica sentint-se avorrit o sense atractiu.

			Ambdues persones seran percebudes tal com es perceben a si mateixes.

			Per contra, la persona «magnètica», amb la seva actitud, atrau naturalment les circumstàncies favorables. Transmet una energia especial que convoca l’ajuda, la col·laboració i les oportunitats, de manera que crea al seu voltant un camp de possibilitats que els necis poden considerar mera «sort».

			Així és com va definir la realitat el polític nord-americà Thomas Jefferson: «Com més treballo, més sort tinc».

			I quan parlem de treballar ens referim a preparar-nos adequadament, a tenir els ulls oberts i adoptar una mirada proactiva de la vida que, un petit èxit rere l’altre, ens generarà confiança.

			Quan una persona irradia aquesta actitud, genera en els altres una sensació de seguretat i confiança que els impulsa a col·laborar, ajudar i compartir oportunitats valuoses amb aquesta persona. Cada pensament optimista i alhora realista, cada acció dirigida cap als nostres objectius, cada petita victòria va creant noves connexions neuronals que configuren aquesta mentalitat de bona sort.

			Els tres pilars de la fortuna

			Una mentalitat de bona sort es construeix sobre tres pilars fonamentals, cadascun dels quals requereix un desenvolupament conscient i la nostra pràctica sistemàtica:

			1Optimisme intel·ligent. És una forma d’esperança en què mantenim els peus plantats a terra amb un alt sentit pràctic i d’acció persistent. Aquesta mena d’optimisme es distingeix radicalment del pensament màgic o de la negació de la realitat, perquè reconeix les dificultats i comprèn les limitacions, però s’enfoca en les nostres possibilitats reals d’avançar. No es tracta d’ignorar els problemes, sinó de veure’ls com a desafiaments temporals que es poden superar amb estratègia i esforç quotidià.

			2Resiliència creativa. Es manifesta en la nostra capacitat de no negar el dolor o la decepció quan alguna cosa surt malament, sinó de processar ràpidament els aprenentatges per tirar endavant i dirigir l’energia cap a noves accions constructives. James Dyson va fallar més de 5.000 vegades mentre desenvolupava la seva aspiradora ciclònica. Finalment, el prototip 5.127 va funcionar. El seu èxit es va produir gràcies a una tenacitat impulsada per la seva capacitat per aprendre de cada intent fallit. 

			3Obertura perceptual. És la capacitat de reconèixer i aprofitar les oportunitats que es presenten de maneres inesperades. I és que l’oportunitat no és un regal amb paper de cel·lofana i un llaç bonic; sol arribar disfressada de treball dur, de desafiaments complexos o de situacions que inicialment semblen poc atractives. Els inversors d’èxit veuen oportunitats on altres veuen riscos; els emprenedors identifiquen necessitats no satisfetes on altres només perceben queixes; els artistes troben inspiració on altres experimenten rutina.

			La responsabilitat com a catalitzador del canvi

			Un dels obstacles més comuns per desenvolupar una mentalitat de bona sort és buscar els culpables fora d’un mateix. Atrapades en narratives de victimització, aquestes persones atribueixen les dificultats a factors externs: els pares, la parella, el cap, el govern, l’economia, la societat…

			Aquesta externalització resulta devastadora per a la fortuna. Com ja sabien els estoics, una persona que posa el focus en tot el que no pot controlar és incapaç de canviar el que sí que és a les seves mans modificar.

			Aquí les preguntes clau són: «Què he fet, conscientment o inconscientment, per ser on soc? Quines decisions, hàbits o actituds han contribuït a la meva situació actual? Què en puc aprendre? Com puc millorar?».

			Aquesta autointerrogació requereix coratge, perquè implica abandonar la comoditat de la víctima per assumir el pes (però també el poder) de la responsabilitat personal. I aquest pas allibera el potencial transformador enorme que cadascú porta a dins.

			Ecosistema de la bona sort

			L’escriptor i conferenciant Jim Rohn va observar sàviament que «som la mitjana de les cinc persones amb qui més ens relacionem». Això és molt rellevant quan parlem de desenvolupar la bona sort. El nostre entorn social no és neutre: actua com un camp que pot potenciar o limitar dramàticament les nostres possibilitats de creixement.

			El contagi emocional, un fenomen ben documentat a la neurociència, explica com les emocions, les actituds i els estats mentals es transmeten de manera inconscient entre les persones. Si ens envoltem d’individus que es queixen, es victimitzen, critiquen i mantenen una perspectiva pessimista de la vida, acabarem pensant i actuant com ells.

			L’entusiasme s’encomana, però, per desgràcia, la depressió també.

			A l’extrem oposat, estar en contacte regular amb persones resolutives, constructives i orientades al creixement ens ajuda a elevar-nos. Aquestes persones no tan sols ens inspiren amb el seu exemple; ens desafien a elevar els nostres estàndards, ens connecten amb noves oportunitats i ens brinden el suport emocional necessari per perseverar quan les coses es posen difícils.

			Sanar el nostre ecosistema social no implica tallar relacions de manera dràstica, però sí establir límits clars i buscar la companyia de persones que vibrin en freqüències més elevades, en què la inspiració, el reconeixement mutu, la gratitud, la resiliència o la determinació siguin el seu estendard. Com diu la dita: «Digue’m amb qui vas i et diré qui seràs». Però també podríem dir: «Digue’m amb qui vas i et diré on acabaràs».

			Més enllà de la perseverança cega

			Un dels conceptes més mal interpretats en el desenvolupament personal és la persistència. Sovint s’entén com la tossuderia cega que impedeix adaptar-se quan les circumstàncies canvien. Tanmateix, la persistència intel·ligent que condueix a la bona sort és molt més sofisticada que això.

			Un proverbi àrab diu que «qui no para de trucar a la porta acaba entrant», i no es refereix a trucar a la mateixa porta de la mateixa manera indefinidament. Es refereix a mantenir viu l’objectiu mentre provem nous mètodes per assolir-lo. Com va dir Brad Pitt quan va recollir el Premi del Sindicat d’Actors dels Estats Units: «Fa trenta anys que m’hi dedico. Crec que el càlcul és senzill: alguns projectes funcionen i d’altres no. No hi ha motiu per insistir en cap. Només cal passar al següent».

			De vegades no es tracta de canviar totalment d’àmbit, sinó de fer petits ajustaments basats en el feedback que rebem de la realitat. Cada «no» conté informació valuosa per millorar l’enfocament; cada obstacle revela aspectes que no havíem considerat; cada demora ens dona un temps addicional per preparar-nos millor.

			Aquesta forma de persistència requereix humilitat i valentia: reconèixer quan alguna cosa no funciona i tenir el coratge de canviar d’estratègia sense abandonar l’objectiu fonamental.

		

	
		
			VINT aforismes essencials sobre la bona sort, triats per l’Antoni, en Francesc i l’Àlex

			1

			«Si creus que pots, t’estàs ajudant a poder; si creus que no pots, t’estàs ajudant a no poder».

			2

			«La bona sort no vindrà a buscar-te a casa teva; t’hauràs d’aixecar del sofà».

			3

			«El noranta per cent de l’èxit es basa en la insistència: com diu el proverbi àrab, qui no para de trucar a la porta acaba entrant».

			4

			«Quan alguna cosa surti malament, no et torturis. De vegades es guanya, i d’altres, se n’aprèn».

			5

			«És impossible millorar si et passes el dia criticant els altres en lloc d’actuar sobre la teva vida».

			6

			«Passar de víctima a heroi significa no veure els obstacles com a drames, sinó com a desafiaments que t’enforteixen».

			7

			«La gent positiva atrau la bona sort perquè transmet proactivitat i esperança, i es torna magnètica».

			8

			«La nostra bona sort és proporcional a la qualitat de la gent que tenim al voltant: hem de buscar un cercle de persones que ens facin sentir afortunats».

			9

			«Els problemes dels altres són la meitat de les solucions: de vegades esperem l’èxit per obtenir alguna cosa per a nosaltres, quan, de fet, necessitem aprendre a donar un servei».

			10

			«La generositat intel·ligent és el catalitzador dels èxits futurs».

			11

			«Quan estàs preparat perquè les coses passin, comencen a succeir: una persona preparada veu moltes més oportunitats que una altra que no ho està».

			12

			«La bona sort és la integració de virtuts convertides en acció i en hàbits quotidians».

			13

			«És impossible tenir bona sort sense haver fracassat en moltes coses: el fracàs implica intentar i implica aprendre».

			14

			«La teva missió a la vida és crear circumstàncies perquè l’impossible comenci a ser possible».

			15

			«El que més t’ajudarà a aconseguir el que vols és el que aprens mentre intentes aconseguir-ho».

			16

			«L’oportunitat no és un regal amb paper de cel·lofana; significa desenvolupar la capacitat de ser oportú en el moment precís».

			17

			«Podem viure des dels nostres mecanismes de defensa o des dels nostres mecanismes de consciència: la bona sort sorgeix dels segons».

			18

			«Diverses personalitats de diferents èpoques van coincidir en la mateixa idea: com més treballes, més sort tens».

			19

			«Happy-go-lucky és un terme anglosaxó que ens recorda que la gent d’esperit feliç atrau la fortuna i les oportunitats, perquè a ningú no li agrada aliar-se amb pessimistes».

			20

			«La bona sort és la capacitat d’influir en el curs dels esdeveniments de manera favorable, i crear les circumstàncies que la faciliten quan ens agrada allò que volem veure materialitzat».

		

	
		
			TANT DE BO HAGUÉS SABUT ABANS QUE…

			1No és el mateix la sort que la bona sort. Tant de bo hagués entès des de jove que hi ha una diferència fonamental entre la sort passiva i la bona sort activa. La primera és el resultat de l’atzar pur, esdeveniments aleatoris sobre els quals no tenim cap control. La segona és un estat de receptivitat cultivada, la capacitat de reconèixer i aprofitar les oportunitats que sorgeixen quan la preparació es troba amb la possibilitat. Malgrat que no puc controlar l’atzar, sí que puc entrenar la meva capacitat de crear condicions favorables perquè la bona sort floreixi. La sort, a seques, neix d’esperar sense fer, mentre que la bona sort és el resultat de l’acció motivada conscientment.

			2La generositat intel·ligent és la millor inversió a llarg termini. Tant de bo hagués comprès abans que ajudar els altres no és només un acte moral admirable, sinó l’estratègia més intel·ligent per construir un futur pròsper. Cada vegada que facilites l’èxit d’una altra persona, plantes una llavor que pot florir de maneres impredictibles. La persona que ajudes avui es pot convertir en el teu soci demà, en el teu client la setmana que ve o en qui et recomani per a l’oportunitat de la teva vida l’any vinent. La generositat intel·ligent crea una xarxa invisible de reciprocitat que opera a favor teu fins i tot quan ja has oblidat l’acte inicial. Però, més enllà d’això, seria una meravella que visquéssim en un món on tots procuréssim el bé conscient dels altres, del planeta i de totes les espècies que hi habiten!

			3Les millors oportunitats no estan disfressades d’oportunitats. Tant de bo hagués sabut abans que les oportunitats transformadores de veritat poques vegades arriben amb cartells lluminosos que anuncien: «Aquí hi ha la teva gran oportunitat!». Més aviat acostumen a aparèixer com a problemes inoportuns que ningú més vol resoldre, com a treballs aparentment secundaris que altres menyspreen, com a persones que semblen no tenir res a oferir i que fins i tot venen a destorbar, o com a projectes que requereixen més esforç del que semblen merèixer. La capacitat de reconèixer el potencial ocult en situacions poc prometedores és una habilitat que es desenvolupa amb la pràctica i la perspectiva.

			4La preparació és més important que la planificació. Tant de bo hagués distingit abans la diferència entre preparar-se i planificar. Els plans són específics, lineals i sovint queden obsolets quan la realitat canvia. La preparació, en canvi, és holística i adaptable: cal desenvolupar habilitats transferibles, cultivar relacions diverses, mantenir la ment oberta, enfortir la capacitat d’aprenentatge ràpid. Una persona ben preparada pot aprofitar oportunitats que no ha planificat, mentre que algú amb el millor pla del món es pot quedar paralitzat quan les circumstàncies canvien.

			5Els fracassos són dades, no veredictes. Tant de bo hagués entès abans que cada fracàs és simplement informació valuosa sobre què no funciona, no una declaració sobre el meu valor com a persona o les meves possibilitats futures. Aquesta perspectiva hauria esvaït la por paralitzant a l’error, que em portava a evitar riscos necessaris. Els fracassos són experiments completats, no tragèdies personals. Cadascun m’acosta més a l’estratègia que sí que funcionarà, sempre que estigui disposat a aprendre de l’experiència en lloc de quedar-me només amb el patiment que em provoca.

			6Les persones que tenen èxit no són més intel·ligents; són més observadores i reflexives. Tant de bo hagués sabut que la diferència fonamental entre els qui avancen i els qui s’estanquen no rau en el coeficient intel·lectual o en els talents naturals, sinó en la capacitat d’observació conscient i de reflexió. Les persones que tenen èxit noten patrons que altres passen per alt, detecten canvis subtils al seu entorn, reconeixen oportunitats emergents abans que esdevinguin òbvies per a tothom. Aquesta habilitat es pot desenvolupar practicant l’atenció plena, reflexionant, fent les preguntes correctes i mantenint la curiositat sobre el món.

			7La constància supera la genialitat. Tant de bo hagués comprès abans el poder extraordinari de l’acció petita però constant. Un esforç moderat però sostingut genera resultats molt més impressionants que les espurnes ocasionals de genialitat seguides de llargs períodes d’inactivitat. La bona sort es cultiva dia rere dia, amb petites accions que semblen insignificants, però que, acumulades, creen una força transformadora irresistible.

			8La xarxa de contactes es construeix donant, no rebent. Tant de bo hagués sabut que la manera més efectiva de construir una xarxa valuosa de contactes no és conèixer persones importants, sinó convertir-me en algú important i útil per als altres. Quan desenvolupes la reputació de ser algú que resol problemes, que connecta persones, que comparteix oportunitats, les persones graviten cap a tu de manera natural i et tenen al cap quan apareixen oportunitats rellevants. La xarxa més poderosa no és la que tens, sinó la que et té a tu.

			9El timing perfecte és un mite, l’acció imperfecta és la realitat. Tant de bo hagués entès abans que esperar el moment perfecte per actuar és una altra forma de procrastinació disfressada de prudència. Les condicions no són mai ideals, la informació no és mai completa, les circumstàncies no són mai perfectes. Les persones que creen bona sort actuen amb informació incompleta, s’ajusten sobre la marxa, i entenen que és millor una acció imperfecta que la inacció. Les oportunitats es creen actuant, no planejant.

			10La intuïció és intel·ligència que processa informació inconscient. Tant de bo hagués valorat més la meva intuïció, que sorgeix quan la meva ment inconscient processa patrons i senyals que la meva ment conscient no ha acabat de detectar del tot. Aprendre a escoltar i confiar en aquesta forma d’intel·ligència, i a equilibrar-la amb l’anàlisi racional, accelera significativament la meva capacitat de prendre decisions encertades en situacions complexes.

			11La zona de confort és una presó disfressada de llar. Tant de bo hagués reconegut abans que la comoditat és l’enemic silenciós de l’èxit. Cada vegada que evitem una conversa incòmoda, posposem una decisió difícil o ens conformem amb el que ens és familiar, encara que no ens satisfaci del tot, estem escollint la seguretat a curt termini per sobre de les possibilitats a llarg termini. Les millors oportunitats sempre requereixen sortir de la zona de confort, i la capacitat de sentir-se còmode amb la incomoditat és una habilitat fonamental per crear bona sort.

			12La gratitud és un amplificador d’oportunitats. Tant de bo hagués entès que la gratitud conscient no és només un exercici de benestar emocional, sinó una eina pràctica per augmentar la meva capacitat de reconèixer i atreure experiències positives. Quan aprecies conscientment el que ja tens, entrenes la teva ment per detectar més experiències similars. La gratitud actua com un filtre perceptual que magnifica els aspectes positius de la teva experiència i et fa més atractiu per als altres, que es volen relacionar amb persones que valoren el que reben. La felicitat té molt a veure amb valorar el que ja tens.

			13L’èxit és un efecte secundari de resoldre problemes rellevants. Tant de bo hagués sabut abans que, en comptes de perseguir l’èxit directament, és preferible enfocar l’energia a identificar i resoldre problemes importants per a altres persones. L’èxit, la prosperitat i el reconeixement són subproductes naturals per afegir valor genuí al món. Quan et converteixes en algú que fa la vida més fàcil, més pròspera o més satisfactòria als altres, l’èxit personal esdevé inevitable.

			14La bona sort és una habilitat, no un accident. Tant de bo hagués comprès des del principi que la bona sort no és una cosa que em passa, sinó una cosa que puc crear. Com qualsevol habilitat, es pot desenvolupar, refinar i perfeccionar amb la pràctica. Així deixes de ser víctima de les circumstàncies i t’empoderes per prendre el control actiu del teu destí. La bona sort és el resultat dels teus pensaments, paraules i accions; no és un regal aleatori de l’univers.

			Reflexió final

			La bona sort és un fruit de la vida ben viscuda i ben pensada. Cada error, cada oportunitat perduda, cada moment de confusió ens ha ajudat a tots tres, que escrivim aquest llibre i que compartim el nostre pòdcast setmanal Ojalá lo hubiera sabido antes, a comprendre com funciona la vida. Armats amb aquesta perspectiva, el futur ja no es presenta com un territori incert subjecte a forces aleatòries, sinó com un llenç en blanc on crear la vida que tries viure.

		

	OEBPS/image/cr000106_ojala_cat-0003.jpg
[AN]

DE B0 HO HAGUES SABUT

ABANS

LES CLAUS PER MILLORAR LA TEVA VIDA

ANTONI BOLINCHES < ALEX ROVIRA * FRANCESC MIRALLES

kitaeru





OEBPS/font/CrimsonPro-BoldItalic.otf


OEBPS/font/CrimsonPro-SemiBold.otf


OEBPS/font/Barlow-Italic.otf


OEBPS/font/LibreBaskerville-Regular.otf


OEBPS/font/CrimsonPro-Bold.otf


OEBPS/font/Barlow-Light.otf


OEBPS/font/Barlow-Bold.otf


OEBPS/font/Barlow-SemiBoldItalic.otf


OEBPS/font/Barlow-Regular.otf


OEBPS/font/Barlow-BoldItalic.otf


OEBPS/font/Barlow-SemiBold.otf


OEBPS/font/CrimsonPro-Regular.otf


OEBPS/image/9788410428676_CUBIERTA.jpg





OEBPS/font/CrimsonPro-Italic.otf


OEBPS/font/CrimsonPro-SemiBoldItalic.otf


